GALERIE FOTO Campioana olimpică Alina Dumitru și multe nume importante cer demisia lui Cozmin Gușă, președintele Federației Române de Judo!
Oficialul este contestat de mai multe nume importante din judo-ul românesc.
Preşedintele Federaţiei Române de Judo, Cozmin Guşă, este contestat de mai mulţi sportivi, între care şi campioana olimpică Alina Dumitru, iar, potrivit Fanatik, aceştia au semnat o moţiune pentru demiterea sa.
"Moţiune de Neîncredere în Activitatea Preşedintelui Federaţiei Române de Judo intitulată: SALVAREA ŞI REDRESAREA JUDOULUI ROMÂNESC. Activitatea Conducerii Federaţiei Române de Judo din ultimii ani, şi în special a Preşedintelui Comitetului Director şi Preşedinte al Federaţiei Române de Judo, dl. Cozmin Guşă, a adus judo-ul românesc într-o situaţie disperată, marcată prin lipsa rezultatelor la competiţiile majore internaţionale, nesiguranţă şi precaritate în pregătirea loturilor olimpice de judo, atât masculin cât şi feminin.
Lipsa demersurilor necesare obţinerii de către sportivii români a punctajului necesar participării la competiţia olimpică din 2024, crearea în media – prin chiar vocea Preşedintelui Comitetului Director , dl. Cozmin Guşă – a unui climat nepotrivit şi nereal privind activitatea antrenorilor de judo, a colectivelor tehnice şi, în general, a sportivilor români, dezbinarea continuă a comunităţii judo-ului românesc, neatragerea de fonduri si totala opacitate in această problemă.
Constantin "Sensei" Niculae sau Corina Căprioriu, și ei printre semnatari
Oameni valoroşi ai judo-ului românesc, foşti sportivi si antrenori, au fost îndepărtaţi de fenomenul judo-ului naţional, fiind preferat amatorismul pe bani mulţi, fiind acceptată şi tolerată o atitudine mai puţin profesionistă referitoare la pregătirea sportivilor, acest lucru ducând la distrugerea liniei metodice a judo-ului românesc.
Aşa cum Judo-ul ne-a învaţat pe toţi, Dojo-ul şi Tatami-ul nu pot fi spaţii de dezbateri şi răzbunări politice, de răfuieli profesionale nepotrivite şi nejustificate. Conducerea Federaţiei Române de Judo, în special Preşedintele Comitetului Director şi al Federaţiei Române de Judo, dl. Cozmin Guşă, trebuie schimbată pentru a opri decăderea judo-ului românesc, pentru a salva şi redresa acest nobil sport", se arată în moţiunea de pe Fanatik.ro, în care se afirmă că este semnată, printre alţii, de campioana olimpică Alina Dumitru, dar şi de alţi reprezentanţi ai acestui sport, precum Constantin Niculae, Corina Căprioriu Stefan, Mircea Frăţică, Mihai Cioc sau Toma Mihalache.
Gușă conduce FR Judo din 2017
Potrivit sursei menţionate moţiunea va fi înaintată şi către: International Judo Federation, Agenţia Naţională pentru Sport, Comitetul Olimpic şi Sportiv Român
Cosmin Guşă este preşedintele Federaţiei Române de Judo din 2017, fiind la al doilea mandat.
news.ro
Urmăriți SPORT.RO și pe Google News